钦定古今图书集成/明伦汇编/官常典/第686卷 > 曾三聘
## 钦定古今图书集成/明伦汇编/官常典/第686卷 > 曾三聘

按《宋史》本传：“三聘，字无逸，临江新淦人。乾道二年进
士，调赣州司户参军，累迁军器监主簿。有旨造划车
弩，三聘谓划车弩六人挽之，而箭之所及止二百六
十步。今所用克敌弓较之工费不及十之三，一人挽
之，而射可及三百六十步。利害晓然。乃不果造。”光宗
不朝重华宫，中外疑惧，三聘以书抵丞相留正，正未
及言，会以他事不合求去。三聘谓丞相“今泯默而退

言者，避嫌远罪耳。丞相身退计决，言之何嫌乎？”迁秘
书郎。帝欲幸玉津园，三聘上疏言：“今人心既离，大乱
将作，小大之臣，震怖请命，而陛下安意肆志而弗闻
知。万一敌人谍知，驰一介之使，问安北宫，不知何以
答之。奸宄窥间，传一纸之檄，指斥乘舆，不知何以御
之。望亟备法驾朝谒，不然，臣实未知死所也。”孝宗病
革，复上疏言：“道路流言，汹汹日甚，臣恐不幸而有狂
夫奸人，托忠愤以行诈，假曲直以动众，至此而后悔
之，则恐无及矣。”帝意为动。及孝宗崩，帝疾不能执丧，
朝论益震汹。三聘谓今日事势，莫若建储。或戒之曰：
“前日台谏诸公谓汝夺其职，今复有疏耶？”三聘曰：“此
何时而可避烦言也。”宁宗立，兼考功郎，后知郢州。会
韩𠈁胄为相，指三聘为故相赵汝愚腹心，坐追两官。
久之，复元官与祠，差知郴州，改提点广西、湖北刑狱，
皆辞不赴。𠈁胄诛，诸贤遭窜斥者相继召用，三聘禄
不及，终不自言。嘉熙间，三聘已卒，有旨特赠三官，直
龙图阁，赐谥“忠节。”